**Cât înseamnă…**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când înseși toamne cad în agonii,

iar drumul sorții-mi pare mai străin,

apusuri reci și brumele târzii,

mă fac să simt că timpu-i mai puțin.

Cândva purtam doar primăveri în gând,

parc-a fost un ieri sau cine știe,

îmi văd iubirea și te văd râzând,

atunci credeam că totu-i veșnicie.

M-am zbătut ca valurile mării,

făr-a simți cum totu-i trecător,

astăzi stau pe banca întâmplării,

cu sufletul cuprins de-un aprig dor.

Multe ne-au rămas potop de vise

și buzele au parcă gust de toamnă,

câte mai rămân poate nescrise

și-o viață oarecare, cât înseamnă…?